หุ้นยุโรปปิดลบ นักลงทุนชะลอซื้อขายวิตกศก.จีน-ภูมิภาค
ตลาดหุ้นยุโรปปิดปรับตัวลงเมื่อคืนนี้ (14 ส.ค.) เนื่องจากนักลงทุนยังไม่ต้องการซื้อขายล็อตใหญ่ก่อนช่วงสุดสัปดาห์ และหลังจากที่ตลาดเผชิญกับความปั่นป่วนในสัปดาห์นี้
15 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.45 จุด หรือ 0.12% ปิด (14 ส.ค.) ที่ 386.24 จุด, ดัชนี CAC-40 ตลาดหุ้นฝรั่งเศส ปรับลง 30.38 จุด หรือ 0.61% ปิดที่ 4,956.47 จุด ขณะที่ดัชนี DAX ตลาดหุ้นเยอรมนี ลดลง 29.49 จุด หรือ 0.27% ปิดที่ 10,985.14 จุด และดัชนี FTSE 100 ตลาดหุ้นลอนดอน ติดลบ 17.59 จุด หรือ 0.27% ปิดที่ 6,550.74 จุด
เมื่อพิจารณารายสัปดาห์ ตลาดหุ้นยุโรปได้ร่วงลงเป็นครั้งแรกในรอบ 3 สัปดาห์ เนื่องจากมีแรงกดดันจากการที่ธนาคารกลางจีนประกาศปรับลดค่าเงินหยวนเมื่อวันอังคารที่ผ่านมา นักลงทุนเชื่อว่า ตลาดยังคงมีแรงกดดันช่วงขาลง แม้ว่าบรรยากาศได้คลายความกังวลเกี่ยวกับจีนลงไปบ้างหลังจากธนาคารกลางจีนให้มั่นที่จะรักษาเสถียรภาพของเงินหยวน พร้อมระบุว่าไม่มีเหตุผลทางด้านเศรษฐกิจที่จะสนับสนุนให้หยวนอ่อนค่าลงอย่างต่อเนื่อง
นอกจากนี้ ข้อมูลเศรษฐกิจในภูมิภาคที่อ่อนแอเป็นเป็นปัจจัยถ่วงตลาด โดยสำนักงานสถิติแห่งสหภาพยุโรป หรือยูโรสแตท เปิดเผยเมื่อวานนี้ว่า ผลิตภัณฑ์มวลรวมภายในประเทศ (GDP) ของยูโรโซนในไตรมาส 2 ปี 2558 ชะลอตัวลงแตะ 0.3% จากระดับ 0.4% ในไตรมาสแรก ตัวเลข GDP ที่ชะลอตัวดังกล่าวสะท้อนให้เห็นถึงความเปราะบางในภูมิภาค ท่ามกลางความกังวลเกี่ยวกับสถานการณ์หนี้กรีซ และการชะลอตัวของเศรษฐกิจจีน